《游寺云观》
宋代·刘应龙

雨绝春风和，沉栖慕遐瞩。
野火开丛荆，遥岑路径熟。
极顶如掌开，群峰四环矗。
人言古观基，突兀此有屋。
半岭汲饷劳，跻攀怨僮仆。
一朝风霆怒，卷落置前麓。
至今五云宫，宛在开原曲。
年代远莫稽，儿童记樵牧。
每闻风雨时，钟声隐岩谷。
披寻杳无迹，灵境信非俗。
苔花蚀碎与，字迹不可读。
居人传神奇，客子骇心目。
振襟坐危磐，阆风想晞沐。
转石落悬岩，砰雷震山腹。
徘徊不能去，登览兴未足。
一笑下田家，题诗寄游躅。

作者简介：瑞州高安人，字汉臣。理宗嘉熙二年进士。为饶州录事参军，以辨盗申诬著名。历官知广州、广东经略安抚使，以开定南海有功，拜户部侍郎兼侍读，七上奏辞免。迁兵部尚书、宝章阁直学士、知赣州。辞归，隐于九峰。